### Resume

Denne indsatsplan omhandler 19 vandværker i den sydlige del af Vejle Kommune. På baggrund af markante ændringer i disse vandværkers indvindingsstruktur, har Vejle Kommune bedt Miljøstyrelsen lave en ny grundvandskortlægning. På baggrund af kortlægningen har kommunen efterfølgende udarbejdet en indsatsplan.

Høringsperioden for "Indsatsplan for grundvandsbeskyttelse i [adresse] 2023" er afsluttet 17. november 2022. Der er indkommet fire høringssvar, der ikke har givet anledning til ændringer. Byrådet skal nu endeligt vedtage indsatsplanen.

### Sagsfremstilling

Baggrund:

Vejle Kommune har bedt Miljøstyrelsen om en ny grundvandskortlægning i den sydlige del af kommunen. Behovet for ny kortlægning skyldtes ændret indvindingsstruktur (justering af indvindingstilladelser og sløjfning/etablering af nye boringer). Kortlægningen har medført udpegning af nye boringsnære beskyttelsesområder (BNBOer) og nye indvindingsoplande (IOL) for de 19 vandværker.

Indsatsplanen og udpegningerne kan ses i DEL 1 (Bilag 1) og DEL 2 (Bilag 2), mens øvrige bilag er generelle bilag. Ændret retningslinje med nærværende indsatsplan fremgår af Bilag 6.

Det som er specifikt for denne afgørelse er i Bilag 1 og Bilag 2.

Målsætninger for denne plan:

Med denne indsatsplan vil kommunen give mulighed for at:

* beskytte "Områder med Særlige Drikkevandsinteresser (OSD)" og vandværkernes indvindingsoplande og
* følge nitrat- og pesticidudviklingen tæt.

Overordnede problemstillinger i indsatsplanen:

1. Drikkevandet er under pres. Der er fund (ikke over grænseværdien) af pesticider på 7 ud af indsatsplanens 19 vandværker. På disse vandværker er der nu indført skærpet kontrol jf. "Trinmodel for pesticider".
2. På Børkop-halvøen er der ikke vand nok til at dække det stigende behov. Vandet skal primært findes i de begravede dale, men der er en begrænset ressource, og en del af vandet er forurenet med pesticider.
3. Teknik & Miljø har siden 2018 arbejdet med projektet "Fremtidens Vandforsyning I og II". Vi skal sikre, at vandværkerne i fremtiden er robuste og kan levere nok rent vand til et stigende behov. Vandværkerne er endvidere udfordret af øgede krav til en mere professionel drift og mere administration. Projektet skal derfor skabe en mere robust vandforsyning og sikre en beskyttelse af grundvandet. Dette arbejde med fokus på samarbejde, sammenlægninger og nødforbindelser fortsætter i de kommende år. Der er allerede etableret nødforbindelser mange steder, og en del er i gang, se Bilag 7.

4.
TREFOR Vand leverer vand til rigtig mange borgere i Vejle Kommune og er derfor særlig vigtig for den fremtidige vandforsyning. Teknik & Miljø har sammen med TREFOR Vand lavet en handleplan, der sikrer TREFOR Vands indvinding både nu og i fremtiden. Handleplanen betyder, at der inden for 10-15 år skal etableres et nyt stort vandværk i den vestlige del af Vejle Kommune, som kan imødegå det fremtidige vandbehov i Vejle by.

Indsatserne vil ske på følgende måder:

1. Grundvandsbeskyttelsen sikres via [adresse] generelle administrative retningslinjer, som gælder for hele Vejle Kommune, se Bilag 6. Der er tilføjet én enkelt justering under tilsyn med markvandingsboringer. Tilsynet udvides til også at gælde andre erhvervsboringer, ca. 110 boringer. Tilsynet skal sikre, at disse boringer også lever op til nutidig standard af hensyn til grundvandsbeskyttelsen.

2. Eksisterende indsats i forhold til nitrat fastholdes (Trinmodel for nitrat, Bilag 3). Hvis der måles nitrat i drikkevandet på vandværker, skal der ske en trinvis indsats for at vende udviklingen og holde indholdet under grænseværdien på 50 mg/l.
3. En tidlig indsats vil øge muligheden for at vælge de rette indsatser i forhold til at fastholde en god vandkvalitet. Hvis der ikke kan opnås frivillige aftaler mellem vandværk og lodsejere, kan Vejle Kommune meddele påbud om dyrkningsrestriktioner efter Miljøbeskyttelseslovens § 24 og 26a mod fuld erstatning. Erstatning til de berørte lodsejere betales af vandværkernes forbrugere via en forhøjelse af vandprisen.

3. Eksisterende indsats mod pesticider og miljøfremmede stoffer fastholdes. (Trinmodel for pesticider, Bilag 5). Hvis der måles pesticider eller andre miljøfremmede stoffer i drikkevandet på et vandværk, skal der iværksættes indsatser til at forbygge et stigende indhold. I [adresse] for pesticider er dette beskrevet nærmere.
4. Vandværkerne kan også lave frivillige aftaler om dyrkningsrestriktioner med konkrete lodsejere mod fuld erstatning, før der er målt nitrat eller pesticider i grundvandet. Erstatning til de berørte lodsejere betales igen af vandværkernes forbrugere via en forhøjelse af vandprisen. (Det er kommunen, der godkender vandværkernes takster).
5. Forvaltningen vil, via dialogens vej, fortsætte med at støtte op om vandværkernes arbejde med etablering af bedre samarbejder, sammenlægninger og nødforsyninger.

Indsatserne har ingen økonomiske konsekvenser for kommunen.

Høringssvar:

Forvaltningen sendte først et udkast til indsatsplanen (Bilag 1-2), retningslinjer, trinmodeller og handlingskatalog (Bilag 3-7) i forhøring hos H2O Vejle (interessenter som bistår ved udarbejdelse og realisering af indsatsplaner fx Vandrådet, TREFOR Vand, Skovbruget, Landbruget, Danmarks Naturfredningsforening, Dansk Brøndejerforening, Regionerne, Staten mm.). Vi modtog et samlet høringssvar fra landbrugsorganisationerne. Høringssvaret gav ikke anledning til ændringer.

Udkastet blev efterfølgende politisk behandlet og sendt i offentlig høring i 12 uger. Vi modtog et høringssvar fra TREFOR Vand, lodsejer Nick Carlsen, lodsejer Julius Holst og Miljøstyrelsen. Svarene har kun givet anledning til præciseringer af formalia, se Bilag 8.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Ved denne grundvandsbeskyttelsesplan for [adresse] med tilhørende trinmodeller, handlingskatalog og opdaterede retningslinjer vil grundvandet blive bedre beskyttet mod forurening, og dermed vil vandforsyningen i Vejle Kommune blive mere resilient.

### Historik

Forslag til Indsatsplan Trekantområdet blev behandlet af Klima, Natur- og Miljøudvalget den 20. juni 2022, hvor den blev anbefalet.

Karsten Christiansen og Miljødirektøren indstiller, 6. februar 2023, pkt. 19:

at udvalget anbefaler over for byrådet, at "Indsatsplan for grundvandsbeskyttelse i [adresse] 2023" og retningslinjer med ændringen om, at tilsyn med markvandingsboringer udvides til også at gælde andre erhvervsboringer, godkendes endeligt og

at de indkomne bemærkninger besvares som vist i Bilag 8 "Svar på bemærkninger til Indsatsplan for grundvandsbeskyttelse i [adresse] 2023"

Beslutning fra Klima, Natur- og Miljøudvalget, 6. februar 2023, pkt. 19:

Anbefalet.

Bent Lauritsen var fraværende.

Beslutning fra Økonomiudvalget, 27. februar 2023, pkt. 54:

Anbefales.

### Beslutning

Godkendt.